Sistemului național care gestionează funcționarea cardurilor de sănătate este blocat pentru a 17-a zi la rând. După cum spun reprezentanții medicilor de familie din zona București-Ilfov, el este complet blocat de la 1 iulie, în timp ce CNAS susține că sunt probleme începând cu 5 iulie.

În acest condiții, atât medicii, cât și pacienții au ajuns într-o situație disperată. Primii nu pot, conform legii, să efectueze niciun fel de operațiuni medicale fără să le înregistreze prin cardul național de sănătate, dar sunt de multe ori ”obligați” de situație, în contextul în care unii pacienți sunt în stare gravă sau au nevoie urgentă de rețete sau trimiteri către medicii specialiști. Dacă decid să emită rețete sau bilete de trimitere fără a le putea înregistra oficial, o fac pe riscul lor, putând fi nevoiți ulterior să achite din buzunar contravaloarea consultațiilor neînregistrate.

Pacienții au la rândul lor de suferit pentru că, dacă nu reprezintă o urgență, sunt trimiși acasă pentru a reveni ulterior și a se lovi de aceeași problemă.

CNAS: ”Oamenii mor oricum, și cu, și fără sistem”



Fost prezentator TV la Antena 1, Daniel Osmanovici a devenit purtătorul de cuvânt al Casei Naționale de Asigurări de Sănătate pe 1 august 2018 Image source: Facebook

Într-o intervenție la RFI, purtătorul de cuvânt al CNAS, Daniel Osmanovici, spune că medicii pot înregistra în offline toate operațiunile medicale, urmând ca după repornirea sistemului aceste operațiuni să fie înregistrate oficial. Contactați de RFI, reprezentanții medicilor de familie declară însă că mulți medici se tem să procedeze astfel din cauza amenzilor mari care s-au dat în situații similare din trecut.

”Mâine, 18 iulie, va fi o primă tentativă de restartare a programului”, mai afirmă Daniel Osmanovici, care spune că s-au făcut în ultimele zile teste de repornire a sistemului.

Chestionat în legătură cu situația în care, în această perioadă lungă de blocaj, ar muri oameni din cauza lipsei serviciilor medicale, purtătorul de cuvânt al CNAS declară, scuzându-se dacă este cumva cinic, că ”oamenii mor oricum, și cu, și fără sistem”.

Toate edițiile emisiunii Actualitatea de prânz: https://www.rfi.ro/tag/actualitatea-de-pranz

Ascultă interviul integral: